ଯାଜପୁରଃ ଯାଜପୁର ଜିଲ୍ଲା କୋରେଇ ରେଳଷ୍ଟେସନରେ ବଡଧରଣର ଦୁର୍ଘଟଣା । ଯାତ୍ରୀଙ୍କ ଉପରେ ମାଡିଗଲା ଲୌହ ଦାନବ । ମାଲବାହୀ ଟ୍ରେନ ଲାଇନଚ୍ୟୁତ ହୋଇ ୩ଜଣ ଯାତ୍ରୀ ମୃତ୍ୟୁବରଣ କରିଥିବା ବେଳେ ଜଣେ ଶିଶୁ ସମେତ 6ଜଣ ଆହତ ହୋଇଥିବା ସୂଚନା ମିଳିଥିବା ବେଳେ ମୃତଦେହକୁ ଜିଲ୍ଲା ମୁଖ୍ୟ ଚିକିତ୍ସାଳୟକୁ ବ୍ୟବଚ୍ଛେଦ ପାଇଁ ପଠାଯାଇଛି । ସେପଟେ ଆହତମାନଙ୍କୁ ଅଧିକ ଚିକିତ୍ସା ପାଇଁ ଜିଲ୍ଲା ମୁଖ୍ୟ ଚିକିତ୍ସାଳୟରେ ଭର୍ତ୍ତି କରାଯାଇଛି l ତେବେ ମୃତକମାନେ ହେଲେ କୋରେଇ ବ୍ଲକ ଓଚିନ୍ଦା ଗ୍ରାମର ପାର୍ବତୀ ବିନ୍ଧାଣି, କଣ୍ଢେଇ ବିନ୍ଧାଣି ଏବଂ ଫାଜଲପୁର ଗ୍ରାମର ଅବଜୁଲ ବିବି ବୋଲି ଜଣାପଡିଛି ।
ତେବେ ସୂଚନା ଅନୁଯାୟୀ, ସମୟ ପାଖାପାଖି ସକାଳ ୬.୪୦ ମିନିଟରେ ଖଡଗପୁରରୁ ଛତ୍ରପୁର ଅଭିମୁଖେ ଆସୁଥିଲା ଏକ ମାଲବାହୀ ଟ୍ରେନ । ହଠାତ ଟ୍ରେନଟି ଯାଜପୁର ଜିଲ୍ଲା କୋରେଇ ଷ୍ଟେସନରେ ହୋଇଥିଲା ଲାଇନଚ୍ୟୁତ । ଦୁର୍ଘଟଣା ସମୟରେ ଶବ୍ଦ ଏତେ ଭୟଙ୍କର ଥିଲା ଯେ ସ୍ଥାନୀୟ ଲୋକେ ହୋଇ ପଡିଥିଲେ ଆତଙ୍କିତ । ବେଗ ଅଧିକ ଥିବାରୁ ଯାତ୍ରୀ ବିଶ୍ରାମାଗାର ଓ ଟିକେଟ କାଉଣ୍ଟର ଉପରକୁ ଛିଟିକି ପଡିଥିଲା ଦୁଇଟି ବଗି । ଏଥିସହ ଉପରତଳ ହୋଇ ମୋଟ ପ୍ରାୟ 14ଟି ବଗି ହୋଇଥିଲା ଲାଇନଚ୍ୟୁତ । ଅନ୍ୟପଟେ ବାଲେଶ୍ବର-ପଲାସା ଦୈନିକ ପାସେଞ୍ଜର ଡିଏମୟୁ ଟ୍ରେନରେ ଯିବାକୁ ଅପେକ୍ଷା କରି ରହିଥିବା ବେଳେ ଦୁର୍ଘଟଣାର ସମ୍ମୁଖୀନ ହୋଇଥିବା ଜଣାପଡିଛି । 4ଟି ଡବା ପ୍ଲାଟଫର୍ମ ଉପରକୁ ମାଡ଼ିଯିବା ସହିତ ଫୁଟ ଓଭର ବ୍ରିଜ ଭାଙ୍ଗିଯାଇଥିବା ଜଣାପଡିଛି। ଫଳରେ ଏହା ମଧ୍ୟ ଯାତ୍ରୀ ବିଶ୍ରାମଗୃହ ସମେତ ଟିକେଟ କାଉଣ୍ଟର ଗୃହକୁ ସମ୍ପୂର୍ଣ୍ଣ ରୂପେ ଧ୍ବଂସ କରିଦେଇଛି l ଏଥିରେ ଷ୍ଟେସନମାଷ୍ଟର କାର୍ଯ୍ୟାଳୟ ମଧ୍ୟ ଅଧା ଭାଙ୍ଗିଯାଇଥିବା ଜଣାପଡିଛି ।
ଏହି ଟ୍ରେନ ଦୁର୍ଘଟଣାରେ ମୃତ ଅବଜୁନ ବିବିଙ୍କ ପରିବାର ପକ୍ଷରୁ ୫୦ ଲକ୍ଷ ଟଙ୍କା କ୍ଷତିପୂରମ ଓ ପରିବାରର ଜଣକୁ ଚାକିରୀ ଦାବିରେ ଷ୍ଟେସନ ପରିସରେ ଧାରଣା ଦିଆଯିବା ସହ ବିକ୍ଷୋଭ ପ୍ରଦର୍ଶନ କରାଯାଇଥିଲା । ସେପଟେ ମୃତକଙ୍କ ପରିବାର ବର୍ଗଙ୍କୁ ସହାୟତା ପ୍ରଦାନ ନେଇ ଘୋଷଣା କରିବା ସହ ଆଶୁ ଆରୋଗ୍ୟ କାମନା କରିଛନ୍ତି ମୁଖ୍ୟମନ୍ତ୍ରୀ ଏବଂ ରେଳ ବିଭାଗ । ମୃତକଙ୍କ ପରିବାରକୁ ୨ ଲକ୍ଷ ଟଙ୍କା ସହାୟତା ରାଶି ପ୍ରଦାନ କରିବା ସହ ଆହତମାନଙ୍କ ଚିକିତ୍ସା ଉପରେ ଧ୍ୟାନ ଦେଇଛନ୍ତି ମୁଖ୍ୟମନ୍ତ୍ରୀ । ଅନ୍ୟପଟେ ରେଳ ବିଭାଗ ପକ୍ଷରୁ ମୃତକଙ୍କ ପରିବାର ଲୋକଙ୍କୁ ୫ ଲକ୍ଷ ଟଙ୍କାର ଅନୁକମ୍ପା ରାଶି ସହାୟତା ଭାବେ ଘୋଷଣା କରାଯାଇଛି । ଏହାସହ ଗୁରୁତର ଆହତ ହୋଇଥିବା ଲୋକଙ୍କୁ ୧ ଲକ୍ଷ ଟଙ୍କାର ସହାୟତା ଏବଂ ସାମାନ୍ୟ ଆହତଙ୍କୁ ୨୫ ହଜାର ସହାୟତା ରାଶି ଘୋଷଣା କରିଛି ରେଳ ବିଭାଗ ।
ଏନେଇ କୋରେଇ ଟ୍ରେନ ଟ୍ରାଜେଡି ପରେ ଅନେକ ଟ୍ରେନ ବାତିଲ ହୋଇଥିବା ବେଳେ ଅନେକ ସ୍ଥାନରେ ଏହାର ପ୍ରଭାବ ଦେଖିବାକୁ ମିଳିଛି । ଅନ୍ୟପଟେ ରେଳଲାଇନ ଶୀଘ୍ର ଫାଙ୍କା କରାଯାଉଛି ବୋଲି ରେଳବାଇ ସୂଚନା ଦେଇଥିଲା ।
ତେବେ ଦୁର୍ଘଟଣା ପରେ ଦୁଇ ଲାଇନରୁ ଉଦ୍ଧାରକାର୍ଯ୍ୟ ଶେଷ ହୋଇଥିବା ବେଳେ ଗୋଟିଏ ଲାଇନରେ ଟ୍ରେନ ଖୁବଶୀଘ୍ର ଚଳାଚଳ କରିବ ବୋଲି ସୂଚନା ଦେଇଛି ପୂର୍ବତଟ ରେଳବାଇ । ତେବେ ରେଲୱେ ସେଫ୍ଟି କମିଶନସ୍ତରୀୟ ତଦନ୍ତ ହେବ ବୋଲି ସୂଚନା ଦେଇଛି ରେଳବାଇ । ଏପଟେ ଏହି ଟ୍ରେନ୍ ଦୁର୍ଘଟଣା ପାଇଁ ରାଜ୍ୟର ବିଭିନ୍ନ ସ୍ଥାନରେ ରେଳଯାତ୍ରୀ ଅନକ ସମସ୍ୟା ଭୋଗିଛନ୍ତି । ତେବେ ରାତି 10 ଟାରେ ଟ୍ରାକ ସ୍ୱାଭାବିକ ହେବା ସହ ଟ୍ରେନ ଚଳା ଚଳ କରିବ ବୋଲି ସୂଚନା ଦେଲେ ଇଷ୍ଟ କୋଷ୍ଟ ରେଲୱେ, ଜିଏମ ରୂପ ନାରାୟଣ ସୁନ କର ।
